b'\n_START_ARTICLE_\nPokolj u Rami 1942. godine\n_START_PARAGRAPH_\nPokolj u Rami (kraju oko grada Prozora u BIH) dogodio se tijekom ofenzive talijanskih i \xc4\x8detni\xc4\x8dkih snaga protiv partizana u Hercegovini, u listopadu 1942. godine ("Operacija Alfa")._NEWLINE_Partizani su talijansko-\xc4\x8detni\xc4\x8dkim snagama pru\xc5\xbeali slab otpor i organizirano se povla\xc4\x8dili. Stanovni\xc5\xa1tvo Rame - koje sa partizanima u principu nije sura\xc4\x91ivalo - nije se skrivalo niti povla\xc4\x8dilo, ne o\xc4\x8dekuju\xc4\x87i da \xc4\x87e od Talijana pretrpjeti ve\xc4\x87e neugodnosti._NEWLINE_Me\xc4\x91utim su \xc4\x8detnici iskoristili priliku da masovno zlostavljaju, ubijaju i plja\xc4\x8dkaju ne-srpsko stanovni\xc5\xa1tvo na podru\xc4\x8dju Rame: u izvje\xc5\xa1\xc4\x87u Dra\xc5\xbei Mihailovi\xc4\x87u \xc4\x8detni\xc4\x8dki zapovjednik major Petar Ba\xc4\x87ovi\xc4\x87 pi\xc5\xa1e da je "popaljeno 15 katoli\xc4\x8dkih sela" i "zaklano preko 2.000 \xc5\xa1okaca i muslimana. Ve\xc4\x87inom usta\xc5\xa1e ili komunisti"._NEWLINE_U izvje\xc5\xa1taju kapetan talijanske vojske Vigiaca na\xc4\x8delniku Obavje\xc5\xa1tajnog odjeljenja talijanskog 6. armijskog korpusa majoru Angelu de Mateisu od 18. listopada 1942. godine iznosi se da je stanovni\xc5\xa1tvo navodno bje\xc5\xbealo pred talijansko-\xc4\x8detni\xc4\x8dkim snagama, ali da su \xc4\x8detnici ipak uspjeli prona\xc4\x87i i ubiti mnogo takvih civilnih bjegunaca:_NEWLINE_\xe2\x80\x9eBrigada Gacko pod komandom potporu\xc4\x8dnika Festinija potpomognutog od srpskog poru\xc4\x8dnika Popovi\xc4\x87 Milorada dobila je nare\xc4\x91enje da se sjedini sa brigadom Bile\xc4\x87e, pod komandom poru\xc4\x8dnika Ogrizena, potpomognut od srpskog oficira Milo\xc5\xa1a Kure\xc5\xa1a._NEWLINE_\xc4\x8citava zona uzdu\xc5\xbe mar\xc5\xa1rute odavno je pod okupacijom partizana; doma\xc4\x87ini su dobrim dijelom pobjegli i tako dokazali da se civilno stanovni\xc5\xa1tvo sa njima sa\xc5\xbeivjelo; zato su sela i ku\xc4\x87e potpuno uni\xc5\xa1tene._NEWLINE_Od 6. do 10. listopada na\xc4\x91eno je preko 700 mrtvih me\xc4\x91u borcima i stanovni\xc5\xa1tvom raznih sela koji su davali otpor. (...)_NEWLINE__NEWLINE_Iz\xc4\x91r\xc5\xbeavaju\xc4\x87i svakovrsne te\xc5\xa1ko\xc4\x87e i napore, na vrlo te\xc5\xa1kom terenu, antikomunisti\xc4\x8dke kolone doline Dre\xc5\xbenice, vo\xc4\x91ene od italijanskih oficira i podoficira dokazale su i ovaj put svoju izdr\xc5\xbeljivost, svoj polet, svoju agresivnost i svoju suradnju sa talijanskom vojskom u borbi protiv zajedni\xc4\x8dkog neprijatelja: komunista.\xe2\x80\x9c_NEWLINE_O pokolju u Prozoru se raspravljalo na beogradskom procesu \xc4\x8detni\xc4\x8dkom vo\xc4\x91i generalu Mihailovi\xc4\x87u._NEWLINE_Svjedok Aleksa Pranju\xc5\xa1i\xc4\x87 iz Ripaca, srez Prozor svjedo\xc4\x8di na su\xc4\x91enju Dra\xc5\xbei Mihailovi\xc4\x87u u Beogradu 1946. godine:_NEWLINE_ \xe2\x80\x9eJa sam bio u planini sa mojom \xc5\xbeenom, kopao sam krumpir. Kad sam do\xc5\xa1ao uve\xc4\x8der ku\xc4\x87i oko 7 sati na\xc5\xa1ao sam neke nepoznate ljude koji su imali bradu. Oni su mi rekli da ne bje\xc5\xbeim od ku\xc4\x87e ina\xc4\x8de \xc4\x87e sve poklati i popaliti. Onda smo se mi zadr\xc5\xbeali kod svojih ku\xc4\x87a i izjutra oko osam, devet sati nai\xc5\xa1li su bradati ljudi koji su nosili pu\xc5\xa1ke sa krvavim no\xc5\xbeevima, a i u ruci su dr\xc5\xbeali krvave no\xc5\xbeeve. Svi su bili dobro naoru\xc5\xbeani. Jedan je do\xc5\xa1ao kod mene i pita me: \xe2\x80\x9e\xc5\xa0ta si ti?" Ja mu ka\xc5\xbeem: \xe2\x80\x9eJa sam \xc4\x8dovjek, seljak." A on meni ka\xc5\xbee: \xe2\x80\x9eTi si komunista". Ja ka\xc5\xbeem da nisam, on meni ka\xc5\xbee: \xe2\x80\x9eLezi da te koljem, milion ti bogova". A ja ga onda pitam za\xc5\xa1to da me kolje kad nikoga nisam ubio niti sam kome \xc5\xa1ta skrivio. Zatim on me uhvati za bradu i povu\xc4\x8de no\xc5\xbe da me zakolje. Ja se otrgnem, a on ho\xc4\x87e da me ubode no\xc5\xbeem u lijevu sisu. Kako sam se ja naglo okrenuo on mi prere\xc5\xbee lijevu mi\xc5\xa1icu. Sada mi je sakata lijeva ruka, ne mogu da je podignem, a mogu samo da povu\xc4\x8dem njom. (Svjedok Pranju\xc5\xa1i\xc4\x87 pokazuje grlo i lijevu ruku gdje su ga unakazili \xc4\x8detnici i nastavlja) Odatle sam pobjegao u \xc5\xa1umu i preno\xc4\x87io.\xe2\x80\x9c_NEWLINE_Svjedo\xc4\x8di isti svjedok:_NEWLINE_ \xe2\x80\x9eMetnu dijete pored pu\xc5\xa1ke pa ako je za dlaku ve\xc4\x87e od pu\xc5\xa1ke oni ga strijeljaju...Zapale ku\xc4\x87u, i ako koja \xc5\xbeena do\xc4\x91e da moli, da joj ne pale, onda je oni bace u vatru da \xc5\xbeiva izgori\xe2\x80\x9c_NEWLINE_ \xe2\x80\x9eZapale ku\xc4\x87u, i ako koja \xc5\xbeena do\xc4\x91e da moli, da joj ne pale, onda je oni bace u vatru da \xc5\xbeiva izgori.\xe2\x80\x9c_NEWLINE_Prema evidencijama sa\xc4\x8dinjenim nakon II. svjetskog rata, u ovim je doga\xc4\x91anjima ubijeno u prozorskom kraju 849, a u jablani\xc4\x8dkom 170 civila.'